Nye detaljer om Sonos-IKEA samarbejdet

Som led i IKEA’s Democratic Design Days 2018 har Sonos og IKEA i dag afsløret de første spæde detaljer i det umage partnerskab mellem de to virksomheder. Navnet på den nye serie af Sonos-højttalere bliver IKEA Symfonisk og de vil kunne kobles sammen med ethvert eksisterende Sonos-system.

På Democratic Design Days bliver de første prototyper vist frem – og skal man tro den nyligt lancerede teaser-video (se ovenfor) og nedenstående tegning af den første prototype, er der tale om ret kvadratiske og minimalistiske højttalere.

En tegning af den første prototype.

Ifølge en pressemeddelelse er de første prototyper kun begyndelsen på et langvarigt samarbejde, som vil munde ud i en serie af lydprodukter skabt af Sonos og IKEA.

“Tanken er at illustrere, hvor vi er på vej hen – samtidig er det alt for tidligt at vide, hvor vi ender henne. Det kommer selvfølgelig til at være højttalere med fantastisk lyd, der kan forbindes med Sonos’ multirum-lydsystem via WiFi – samtidig med, at de bliver smukt integrerede i IKEA’s sortiment”, siger Tad Toulis VP for Experience & Design hos Sonos i pressemeddelelsen.

Et af målene for samarbejdet er at sprede fantastisk lyd i mange hjem og samtidig minimere kabelrod og derved skabe plads til beboerne og en mere harmonisk atmosfære, skrives der i pressemeddelelsen.

Sonos IKEA Symfonisk kommer i handelen i løbet af 2019.

Så sent som i går lancerede Sonos sin spritnye Sonos Beam 3-i-1-højttaler i San Fransisco.

Nye detaljer om Sonos-IKEA samarbejdet