Sonos har flere IKEA-produkter på vej

Det er omkring et år siden at svenske IKEA lancerede sine første to Sonos | IKEA Symfonisk-højttalere – til bragende anmeldelser, blandt andet her på siden. Men det var ikke en engangsforestilling, lover Sonos-bossen Patrick Spence i et interview med mediet Protocol. Tværtimod vil møbelkæden ”fortsat spille en stor rolle for Sonos” siger han.

Spence er, naturligvis, ikke konkret, men siger at fremtidige IKEA-produkter er under udvikling. Tidligere har den amerikanske multirumsproducent givet hints om, at de vil lave yderligere produkter, der kan bruges væk fra hjemmet – ligesom den trådløse Sonos Move og udendørshøjttalerne, som blev lanceret sammen med Sonance.

Og netop samarbejder, som med Sonance og IKEA vil være en mulighed som Sonos vil forfølge i fremtiden, fortæller Spence.

Med hensyn til konkrete produkter, har der været spekuleret i, at Sonos ville lave et sæt hovedtelefoner skåret efter samme princip som Move – altså at de virker på wifi mens man er hjemme og via Bluetooth, når hjemmet forlades.

Hug til Amazon

I interviewet giver Patrick Spence også det glatte lag til Amazon, som han mener bryder loven. Amazons Echo-højttalere er ofte på tilbud og kan under kampagner købes til under kostpris, og det, mener Spence, er ulovligt.

Han argumenterer med, at både Amazon og Google bevidst sætter penge til, når de sælger intelligente højttalere for at hente dem ind på andre områder. Noget, de kan gøre, fordi de har et monopol.

– Man skal ikke finde sig i bøller, siger han.

Sonos hev i januar Google i retten med beskyldninger om at Google krænker fem patenter, der gør det muligt for trådløse højttalere at oprette forbindelse og synkronisere med hinanden. I juni måned meddelte Google så, at de som modsvar vil stævne Sonos … også for at bryde patenter.

Sonos har flere IKEA-produkter på vej